Alice Maude Sorabji Pennell

Alice Maude Sorabji Pennell (Belgaum, 1874ko uztailaren 17a – Findon, 1951ko martxoaren 7a) indiar mediku eta idazlea izan zen. Zientzietako lizentziatura lortu zuen lehen emakumea izan zen Indian.

 Gaztaroa eta ikasketak 
Alice Maude Sorabji Belgaumen jaio zen, Francina Sorabji eta Sorabji Karsedjiren alaba gazteena. Bere ama jatorri tribalekoa zen, ogibidez irakaslea, eta kristautasunera konbertitu zen hinduismotik, eta aita, berriz, parsi jatorriko misiolari kristaua zen. Cornelia Dorabuji abokatuaren eta Susie Sorabji irakaslearen ahizpa zen.

Bere familiak zuzendutako Victoria High Schoolen ikasi zuen Punen, eta gero Zientzietako lizentziatura lortu zuen Bombayko Wilson Collegen, Indian titulu hori lortu zuen lehen emakumea izanik. Londresen trebatu zen mediku izateko, Cornelia ahizpa zaharragoaren laguntzari eta ahaleginei esker, eta 1905ean amaitu zituen ikasketak.

 Ibilbide profesionala 
Bahawalpurreko Zenana ospitalean lan egin zuen, besteak beste. Bannuko Pennell ospitalean (gaur egungo Pakistanen) egindako lanagatik, Kaisar-i-Hind domina eman zioten 1917an. 1921ean Britainiar Inperioko Ordenaren ofizial izendatu zuten, Lehen Mundu Gerran ospitalean egindako lanagatik. 1925ean erretiratu zen mediku lanetik. 1943an San Joanen Ordenako ofizial izendatu zuten.

Bere senar Theodore Leighton Pennell biografia bat idatzi zuen, hura hil eta gutxira argitaratua. Hainbat eleberriren egilea ere izan zen: Children of the Border (1925), The Begum's Son (1928) eta Doorways of the East (1931). Laugarren eleberria argitaratu gabe geratu zen. Indiako emakumeen goi-mailako hezkuntzaz ere ardutaru zen. Asko bidaiatu zuen eta Indiako emakumeei eta osasun gaiei buruzko hitzaldiak eman zituen.

 Bizitza pertsonala 
Alice Maude Sorabji Theodore Leighton Pennell medikuarekin ezkondu zen 1908an. Pennell 1912an hil zen septizemia baten ondorioz. Ezkontza horretan seme bat izan zuten. Alice Maude Sorabji Pennell 1951n hil zen, 76 urte zituela, Findonen, Sussexen.

 Erreferentziak 

 Kanpo estekak 

Kategoria:Indiako medikuak
Kategoria:Emakume medikuak
Kategoria:XIX. mendeko indiarrak
Kategoria:Indiako XX. mendeko idazleak
Kategoria:XX. mendeko emakume idazleak
Kategoria:Indiako eleberrigileak
Kategoria:Emakume eleberrigileak
Kategoria:Biografoak
Kategoria:Ingelesezko idazleak